Rettssaken etter gullsmedranet på Grønland starter tirsdag
ARTIKKELEN ER OVER FIRE ÅR GAMMEL Fire menn i starten av 20-årene er tiltalt for å ha vært inne i Karat Gull i Grønlandsleiret 29. mars i fjor og tømt butikken for gullvarer til en verdi av rundt 1,4 millioner kroner. Tre andre er tiltalt for å ha medvirket på forskjellige måter. Alle er svenske statsborgere, melder NTB. Da ranerne, som blant annet var bevæpnet med automatvåpen av typen AK-47, løp mot fluktbilen, ble det skutt minst to ganger i lufta. Ingen ble fysisk skadet i forbindelse med ranet, selv om flere forbipasserende havnet midt i skuddramaet i Oslo sentrum. Flere vitner ble blant annet truet med våpen av en person som holdt vakt utenfor butikken under ranet. Saken starter i Oslo tingrett tirsdag. Retten har satt av fem uker til behandlingen av den.En overvåkingsvideo politiet friga, viser blant annet hvordan en forbipasserende tverrsnur med hendene i været og haster tilbake i motsatt retning av den han gikk i. Et vitne filmet også skytingen under ranet og kaoset som oppsto etter at ranerne stakk av. I den dramatiske mobilvideoen som VG fikk tilgang til, blir blant annet et sjokkskadet vitne hjulpet av politiet som nettopp har ankommet åstedet.Minutter etter ranet fant politiet en bil i brann like ved. Bilen blir satt i forbindelse med gullsmedranet og politiet tror ranerne forsvant videre i en ny fluktbil. Et vitne VG snakket med etter hendelsen fortalte også at han ble fysisk angrepet av en av ranerne inne i gullsmedbutikken. – Det var ganske ille og veldig skremmende. Jeg ble slått på armen av en av ranerne, og har vært innom en tur på legevakten, fortalte vitnet til VG, som opplyste at han var svært berørt av hendelsen. Den samme forretningen ble også utsatt for et ran sommeren 2009. Da stakk en chilensk ransliga av med verdier for rundt 7,5 millioner kroner.
Sju menn sitter på tiltalebenken når Oslo tingrett begynner behandlingen av rettssaken etter det dramatiske gullsmedranet på Grønland i fjor vår.